9. mai läks rahulikult – Propastop
10.05.2018
Nädala alguses kirjutasime , et Kremli propagandakanalid proovivad tänavu Eestis 9. maiga seonduvat varasemast rohkem üles haipida. Püüdlused ei kandnud vilja. Nii Pronkssõduri juurde lillede viimine kui Surematu polgu marsid Tallinnas, Sillamäel ja Narvas möödusid ekstsessideta, samuti jäi marssides osalejate arv märgatavalt alla propagandameedias loodetud 4000 inimese.
Ainsa pisema vahejuhtumina võib mainida noormeest Narvas, kelle sirbi ja vasaraga plagu politsei eemaldas. Nagu edastab venekeelne Delfi, oli tegu isikuga, kes üritas sarnast tempu ka aasta tagasi.
Lõunanaabrite juures, kus mitmed kremliga seotud aktivistid provokatsioone esile manada proovisid, sai politsei korra hoidmisega samuti päris hästi hakkama. Riias vahistati siiski 9. mai demonstratsioonide käigus 15 inimest, peamiselt joobes huligaansuste eest. Intsident toimus  Moskvas, kus soditi Läti saatkonda.
Venemaa uudistekanalidki ei leidnud Eestis eile toimunust kajastamisväärset. Nagu näitab monitooringurobot Propamon, siis tõdevad kõik viis uudist lihtsat mälestusürituste ja marsside toimumise fakti.
Eesti ajakirjanduses ilmus mitu lugu, mis 9. mai fenomeni lahti mõtestada aitasid.
Sisuka arvamusartikli avaldas Natalja Kitam Eesti Päevalehes, viidates, et eestlaste ettekujutus 9. mai tähistamise põhjustest põhineb stereotüüpidel. Enamasti on motiivid isiklikud ja perekondlikud. “Võidupüha” püüavad propagandistlikel eesmärkidel kasutada üksnes mõned poliitikud.
Tallinna Ülikooli professor Raivo Vetik kõneles Vikerraadios, et kahe kogukonna erinev ajalootaju on loomulik ja seda ei tohiks üle dramatiseerida, vaid võtta demokraatliku ühiskonna loomuliku osana.  Samuti mainis Vetik, et Eesti lõimumisnäitajad on hakanud viimasel ajal taas paranema.
ETV diskussioonisaate “Suud puhtaks” stuudiopublik oli üksmeelel, et päev möödus viisakalt  ja võidu tähistamise asemel domineeris langenute mälestamine. Peamine eriarvamus tekkis küsimuses, kas Georgi lint on pelgalt ilus värviline rosett või sümboliseerib hoopis imperialistlikku domineerimist, agressiivsust ja sõjakust. Vahest oli koosmeele põhjus saatekülaliste üpris ühetaolised vaated – saatesse polnud kutsutud kedagi, kes oleks rääkinud 9. maist Kremli jutupunktidele toetudes.
Propastopi postitusest tõukuvalt puudutasid nii “Suud puhtaks” kui Postimees seisukohta, et “fašismist vabastamise” narratiivile toetudes ja Georgi lintidega ehitult ei sobi ERRil veteranidele annetusi koguda. Propastop on jätkuvalt arvamusel, et eakate toetamiseks on ka vähem propagandistlikke käsitluslaade.
Pildil: Surematu polgu marsil lehvisid Tallinnaski sirbi ja vasaraga punalipud. Foto: Propastop